Istodobno su tijela kaznenog progona u Makau priznala da su proteklih godina vlastima kontinentalne Kine izručila najmanje tri osobe, od čega dvije osobe sa stalnim boravištem u Hong Kongu, unatoč sudskim odlukama u kojima se navodi da su ta izručenja nezakonita. To je dovelo do rasta zabrinutosti u vezi s tekućim pregovorima o sporazumu o izručenju. Odbor Ujedinjenih naroda protiv mučenja u svojim je zaključcima o Makau 2015. naglasio pitanje predaje bjegunaca, no nadležna tijela Makaa nisu primjereno odgovorila na to. EU ponovno naglašava važnost koju pridaje vladavini prava i poštovanju ljudskih prava te potrebu da se u potpunosti poštuje međunarodno pravo u područjima kao što su sporazumi o izručenju.

Jednake mogućnosti, prava i slobode. U okviru načela „jedna zemlja, dva sustava” i dalje su se poštovala prava i temeljne slobode stanovnika Makaa i provodila se vladavina prava. U Makau postoji visoka razina građanskih sloboda i poštovanja ljudskih prava i temeljnih sloboda. Međutim, vlada se i dalje protivi prijedlogu Odbora UN-a protiv mučenja da se uspostavi neovisno tijelo za zaštitu ljudskih prava, tvrdeći da ta preporuka nije primjenjiva na Makao kao Posebno upravno područje Narodne Republike Kine.

Mediji su i dalje bili raznoliki i u njima su se mogla izraziti različita stajališta bez ograničenja. Čini se da je prisutna određena količina samocenzure, posebno u medijima na kineskom jeziku te kada se izvješćuje o kineskim pitanjima. Međunarodni mediji djeluju slobodno. Međutim, predstavnici Udruge novinara Makaa izrazili su duboku zabrinutost zbog toga što su izvjestitelji doživjeli verbalno i fizičko nasilje pri izvješćivanju o prosvjedima zbog projekta Pearl Horizon 20. prosinca. Rekli su da je takvo ponašanje kršenje slobode medija i novinara te izrazili zabrinutost zbog zabrane ulaska u Makao novinaru hongkonških novina Apple Daily čiji je cilj bio izvještavanje o prosvjedu. To nije prvi slučaj zabrane ulaska novinarima ili članovima političkih skupina iz Hong Konga.

Diskriminacija na temelju spolne orijentacije i rodnog identiteta i dalje je izvor zabrinutosti, posebno u području zapošljavanja, obrazovanja i zdravstvene skrbi. Istospolne zajednice još nisu uključene u zakonodavni akt kojim se kriminalizira nasilje u obitelji. Odbor Ujedinjenih naroda za gospodarska, socijalna i kulturna prava (UNESCR) pozvao je Makao na donošenje sveobuhvatnog zakona o sprječavanju diskriminacije homoseksualnih, biseksualnih i transrodnih osoba. Potrebno je više zakona i za promicanje ravnopravnosti spolova, primjerice u području spolnog zlostavljanja.

Vlada Makaa uložila je znatne dodatne napore u borbu protiv prekograničnog kriminala, posebno trgovine ljudima. Odbor za mjere suzbijanja trgovine ljudima, međuresorno tijelo sastavljeno od predstavnika vlade, tijela kaznenog postupka i pravosudnih tijela te predstavnika tijela za socijalna pitanja, i dalje se borio protiv trgovine ljudima i provodio mjere za sprječavanje trgovine ljudima i zaštitu žrtava. Unatoč velikom broju tužbi broj kaznenih progona i presuda u predmetima trgovine ljudima i dalje je nizak. Vlada je izrazila volju za rješavanje tog problema te je pozdravila suradnju s međunarodnim partnerima, uključujući EU.

Makao nije učinkovito provodio slobodu udruživanja i kolektivnog pregovaranja kako su utvrđene u konvencijama Međunarodne organizacije rada. Zakonodavna je skupština više puta odbacila privatne prijedloge zakona o sindikatima i kolektivnom pregovaranju. Iako zaposlenici smiju sudjelovati u aktivnostima sindikata i kolektivnim tužbama, nisu zaštićeni od osvete. Na temelju članka 70. Zakona o radnim odnosima poslodavac smije otpustiti zaposlenika bez opravdanog razloga i uz skroman iznos naknade. Zakonodavci su 2016. po sedmi put odbacili zakon o sindikatima, iako je dobio više glasova nego prethodne godine. Mnogi su zakonodavci kao razlog odbijanja zakona naveli stagnaciju gospodarstva Makaa i „krivo vrijeme”.

Opsežne mjere protiv korupcije i dalje se provode, iako je tijekom godine bilo nekoliko istaknutih slučajeva. Komisija za borbu protiv korupcije (CCAC) kritizirala je vladu zbog kršenja zakona prilikom dogovora o zamjeni zemljišta s lokalnom tvornicom. Tvrdila je da je dogovor nevaljan i zatražila da se područje proglasi zaštićenim.

Gospodarska kretanja

Gospodarstvo Makaa zabilježilo je znatan pad tijekom posljednjih godina s obzirom na činjenicu da je industrija igara na sreću pogođena usporavanjem kineskog gospodarstva i kampanjom protiv korupcije provedenom u kontinentalnoj Kini. BDP Makaa realno se smanjio za 20,3 % tijekom 2015. Smanjenje je postupno ublaženo u trećem tromjesečju 2016., kad je BDP realno porastao 4 %, što je bio prvi zabilježeni tromjesečni rast u dvije godine. Sveukupno se gospodarstvo smanjilo za 2,1 % tijekom 2016. Prihodi od igara na sreću porasli su u drugoj polovini 2016. nakon više od dvije godine stalnog pada. Ukupni prihodi od igara na sreću pali su za samo 3,3 % – na 230,8 milijardi MOP, što je veliko poboljšanje u odnosu na dvoznamenkasti pad 2015. Turizam se polako oporavio zahvaljujući izgradnji dvaju novih kompleksa kockarnica Wynn Palace i Parisian. Ukupni broj turističkih dolazaka porastao je za 0.8 % na 30,9 milijuna 2016. Dvije trećine svih turista koji su došli u Makao tijekom prvih jedanaest mjeseci 2016. bilo je iz kontinentalne Kine, dok je iz Hong Konga bilo 21 %, 3.5 % iz Tajvana, 2.1 % iz Koreje i 1 % iz Japana.

Kako bi se smanjilo prekomjerno oslanjanje na industriju igara na sreću, vlada je u studenom pokrenula svoj prvi petogodišnji plan razvoja za razdoblje od 2016. do 2020., u kojem su postavljeni sveobuhvatni razvojni ciljevi za poboljšanje životnog standarda i diversifikaciju gospodarstva. Cilj je pretvaranje Makaa u svjetski centar za turizam i slobodno vrijeme te uslužnu platformu za trgovinsku suradnju Kine i zemalja portugalskog govornog područja (politika „Centar i platforma“). Dio je plana i povećanje nastojanja da se ostvari umjerena gospodarska diversifikacija i pojača regionalna suradnja, posebno s pokrajinom Guangdong, kako je navedeno u Trinaestom petogodišnjem planu Kine (2016. – 2020.).

U petogodišnjem planu razvoja predlažu se posebne mjere politike u cilju dugoročnog smanjenja ovisnosti gospodarstva o igrama na sreću. One uključuju: ograničavanje godišnje stope povećanja broja novih stolova za igre na sreću na 3 % tijekom 10 godina počevši od 2013., povećanje udjela aktivnosti koje nisu igre na sreću sa sadašnjih 6,6% ukupnog prihoda od igara na sreću na 9 % do 2020., jačanje zapošljavanja u maloprodaji, hotelskoj industriji i proizvodnom sektoru, jačanje financijskih usluga te osnivanje razvojnog fonda Posebnog upravnog područja Makaa (u osnovi državni investicijski fond) do 2019.

Plan obuhvaća i brojne inicijative u cilju promicanja kreativnih industrija, razvoja infrastrukture, razvoja pametnih gradova, zaštite okoliša i poboljšavanja zdravstvene zaštite, obrazovanja i stanovanja. U planu se upućuje na inicijativu „Jedan pojas, jedan put” i ulogu koju bi Makao mogao igrati u njoj, posebno kao pomorski put i poveznica za poslovanje sa zemljama portugalskoga govornog područja. Uslijed revizije svojih pomorskih granica 2015. Makao želi promicati svoje pomorsko gospodarstvo i što više doprinijeti inicijativi „Jedan pojas, jedan put”.

U studenom je predsjednik vlade Fernando Chui Zakonodavnoj skupštini predstavio svoju politiku za 2017.. Vlada se obvezala poticati izgradnju malih luksuznih hotela i trgovačkih centara, donijeti akcijski plan kojim bi se pomoglo malim i srednjim poduzećima da sudjeluju na velikim izložbama te proširiti program za mlade poduzetnike i omogućiti kvalitetno osposobljavanje mladih.

Predstavljen je i niz socijalnih mjera i subvencija, uključujući i popularno isplaćivanje gotovine stanovnicima Makaa već desetu godinu zaredom.

Fiskalni položaj Makaa i dalje je snažan, s velikim rezervama. Fiskalne se rezerve Makaa procjenjuju na 468 milijardi MOP, odnosno 130 % BDP-a. To je vrlo mnogo za teritorij na kojem živi manje od pola milijuna ljudi (ne računajući strane radnike). Makao redovito bilježi fiskalni suficit usprkos velikom padu prihoda od poreza na igre na sreću tijekom 2015. i 2016.

U Makau je i dalje velik nedostatak radne snage. Stopa nezaposlenosti u protekle četiri godine bila je najviše 2 %, a 2016. zabilježena je stopa od 1,9 %. Gospodarstvu su stoga neophodni strani radnici i stručnjaci. Unatoč gospodarskoj krizi 2016. je u Makau radilo više od 180 000 radnika bez boravišta u zemlji, odnosno 45 % ukupne radne snage. Uvoz radne snage postao je osjetljivo političko pitanje. U studenome je ministar gospodarstva i financija Lionel Leong u Zakonodavnoj skupštini ponovio da će vlada Makaa osigurati zaposlenja za domaće stanovništvo i pokrenuti mehanizam za odlazak stranih radnika iz Posebnog upravnog područja Makaa. Zakonodavci su iznijeli primjedbe o zlouporabama sustava uvoza radne snage zbog kojih je došlo do gubitka zaposlenja i stagnacije plaća lokalnih radnika te sporijeg razvoja karijere nekih menadžera. Međutim, poduzeća se često žale na nedostatak odgovarajućih stručnjaka potrebnih za njihov rast.

Kineski Trinaesti petogodišnji plan sadržava posebno poglavlje o Makau (zajedno s Hong Kongom), u kojem se naglašava veća suradnja između kontinentalne Kine te Hong Konga i Makaa. Kina je izrazila potporu razvoju platformi za suradnju na relaciji Guangdong – Hong Kong – Makao i važnoj ulozi Hong Konga i Makaa u jedinstvenoj delti Biserne rijeke i razvoju zaljeva Guangdong – Hong Kong – Makao. U ožujku je državno vijeće izdalo smjernice za promicanje suradnje u delti Biserne rijeke, koja uključuje devet pokrajina (Fujian, Jiangxi, Hunan, Guangdong, autonomnu regiju Guangxi Zhuang, Hainan, Sichuan, Guizhou i Yunnan) te Hong Kong i Makao (tzv. „9+2”). Središnja vlada Kine smatra tu regiju predvodnikom reformi te ključnom regijom za ostvarenje suradnje kontinentalne Kine s Hong Kongom i Makaom kao i ključnim područjem za napredovanje inicijative „Jedan pojas, jedan put”.

Na temelju toga Makao je nastavio promicati daljnju integraciju s deltom Biserne rijeke i razvijati svoj specifični položaj mosta između Kine i zemalja portugalskoga govornog područja u okviru Foruma za gospodarsku i trgovinsku suradnju. Osim s deltom Biserne rijeke, u svojem predstavljanju politike predsjednik vlade Makaa ukazao je i na veću suradnju s drugim kineskim provincijama i općinama kao što su Jiangsu, Peking i Tianjin te s tradicionalnim industrijskim regijama na području srednjeg zapada i na sjeveroistoku Kine.

U listopadu je Makao bio domaćin pete ministarske konferencije Foruma za gospodarsku i trgovinsku suradnju između Kine i zemalja portugalskoga govornog područja. Premijer Kine Li Keqiang prisustvovao je tom forumu, čiji je cilj bio ojačati gospodarske odnose Kine sa zemljama u razvoju i otvoriti nove mogućnosti za Makao. Posjet gospodina Lija protumačen je ne samo kao izraz jasne potpore gospodarskoj politici Makaa već i kao izraz sveukupnog zadovoljstva djelovanjem Posebnog upravnog područja Makaa, uključujući i njegov politički razvoj. Najavio je i 19 novih mjera za preobrazbu gospodarstva Makaa, uključujući:

potporu središnje vlade Kine Makau pri uspostavljanju klirinškog centra za renmibi između Kine i zemalja portugalskoga govornog područja te pomoć pri razvoju industrija financijskog leasinga, e-trgovine i osiguranja izvoznih kredita,